C 15/88
SK
Úradný vestník Európskej únie
12.1.2022
Streda 19. mája 2021
25. opätovne zdôrazňuje význam slobody a nezávislosti médií ako jednej zo základných hodnôt EÚ a základného kameňa akejkoľvek demokracie; vyjadruje vážne znepokojenie nad neprimeranými a svojvoľnými opatreniami obmedzujúcimi slobodu prejavu, slobodu médií a prístup k informáciám v Turecku, kde sa často zneužívajú protiteroristické právne predpisy s cieľom tlmiť kritiku, uprostred ťaživého nedostatku plurality médií; naliehavo vyzýva Turecko, aby prioritne zaručilo slobodu médií a slobodu prejavu na platformách sociálnych médií, a to aj reformou článku 299 trestného zákona (o urážke prezidenta), ktorý sa neustále zneužíva na prenasledovanie spisovateľov, reportérov, publicistov a redaktorov, a aby okamžite prepustilo a oslobodilo všetkých nezákonne zadržiavaných novinárov, spisovateľov, zamestnancov médií a používateľov sociálnych médií za výkon ich povolania a občianskych práv; konštatuje, že aj keď sa za posledný rok počet novinárov vo väzení znížil zo 160 na viac ako 70, tento počet je naďalej veľmi vysoký a naďalej vyvoláva vážne obavy a že ľudia sú často väznení z nepodstatných dôvodov; vyzýva turecké orgány, aby preukazovali nulovú toleranciu voči všetkým prípadom fyzického a verbálneho zneužívania alebo ohrozovania novinárov a aby umožnili opätovné otvorenie médií, ktoré svojvoľne zatvorili; je hlboko znepokojený rozhodnutím provinčného súdu v Istanbule z 20. októbra 2020 zrušiť predchádzajúce oslobodenie a znovu súdiť zástupcu Turecka organizácie Reportéri bez hraníc Erola Önderoğlua, obhajcu ľudských práv Şebnema Korura Fincancıho a spisovateľa a novinára Ahmeta Nesina, ktorí sú obvinení z niekoľkých trestných činov vrátane šírenia teroristickej propagandy z dôvodu ich účasti na kampani solidarity s novinami a hrozí im väzenie až do 14,5 roka;
26. vyjadruje znepokojenie nad tým, aký negatívny vplyv bude mať zákon o úprave internetových publikácií a boji proti trestnej činnosti páchanej prostredníctvom týchto publikácií z júla 2020 na slobodu prejavu, keďže ukladá poskytovateľom sociálnych médií nové drakonické povinnosti, dáva vláde rozsiahle právomoci v oblasti cenzúry obsahu na internete a poskytuje ďalšie dôvody na stíhanie používateľov sociálnych médií; berie na vedomie zrušenie zákazu Wikipedie, ale zdôrazňuje, že naďalej je blokovaných viac ako 400 000 webových stránok a naďalej platí niekoľko obmedzení v oblasti používania sociálnych médií;
27. vyjadruje hlboké znepokojenie nad nedostatočnou nezávislosťou a nestrannosťou verejných subjektov, ako je Najvyššia rozhlasová a televízna rada (RTÜK) a Agentúra pre tlačovú reklamu (BİK), ktoré sú používané ako nástroj na svojvoľné pozastavenie, zakázanie a pokutovanie médií považovaných za kritické k vláde alebo finančný nátlak na ne, čo umožňuje takmer úplnú kontrolu masovokomunikačných prostriedkov; vyjadruje poľutovanie nad zrušením viac ako 700 novinárskych preukazov prezidentským riaditeľstvom pre komunikáciu v roku 2019 a nad ťažkosťami, s ktorými sa stretávajú miestni a medzinárodní novinári pri vykonávaní svojej práce;
28. chváli existenciu dynamickej, pluralitnej, angažovanej a heterogénnej občianskej spoločnosti v Turecku napriek masívnemu politickému zasahovaniu, keďže táto predstavuje jednu z mála zostávajúcich možností kontroly tureckej vlády a má potenciál pomôcť krajine čeliť jej hlbokým politickým a sociálnym výzvam; je hlboko znepokojený ďalším zhoršením situácie, ktoré má vplyv na slobodu zhromažďovania a združovania, a odsudzuje svojvoľné zatváranie organizácií občianskej spoločnosti vrátane popredných ľudskoprávnych mimovládnych organizácií a médií; v tejto súvislosti odsudzuje nový zákon o prevencii financovania šírenia zbraní hromadného ničenia z decembra 2020, ktorým sa tureckému ministerstvu vnútra a prezidentovi udeľuje rozsiahla právomoc obmedziť činnosti mimovládnych organizácií, obchodných partnerstiev, nezávislých skupín a združení a ktorý je zrejme zameraný na ďalšie limitovanie, obmedzovanie a kontrolu občianskej spoločnosti; dôrazne podporuje výzvu niekoľkých osobitných zástupcov OSN adresovanú tureckej vláde, aby preskúmali tieto právne predpisy s cieľom zabezpečiť dodržiavanie medzinárodných záväzkov Turecka v oblasti ľudských práv; vyzýva Turecko, aby kritické alebo nesúhlasné hlasy vrátane obhajcov ľudských práv, akademikov a novinárov považovalo za hodnotných prispievateľov k sociálnemu dialógu a nie za destabilizačné sily;
29. vyjadruje poľutovanie nad rozsiahlym zhoršením akademickej slobody v Turecku, najmä pokračujúcim porušovaním práv tzv. akademikov za mier napriek rozhodnutiu ústavného súdu z júla 2019, ako aj nad zmenami zákona o tureckej rade pre vysokoškolské vzdelávanie, ktorými sa k reštriktívnym opatreniam, ktoré už nadobudli účinnosť, pridávajú ďalšie;
30. odsudzuje násilné potlačenie protestov zo strany tureckých orgánov v súvislosti s vymenovaním rektora Bosporskej univerzity vládou; je zhrozený masovým zadržiavaním študentov, nadmerným používaním sily zo strany polície pri pokojných demonštráciách, rozhodnutím guvernéra Istanbulu selektívne zakázať všetky druhy stretnutí a demonštrácií v okolí univerzity, zobrazovaním demonštrantov, konkrétne študentov, absolventov a akademikov, ako teroristov a zameriavaním sa na LGBTI skupiny; vyzýva Turecko, aby stiahlo obvinenia a prepustilo tých, ktorí sú svojvoľne zadržiavaní za uplatňovanie svojho práva na pokojné zhromažďovanie;